Úrad vlády SR						 Na rokovanie vlády SR
Sekcia hospodárskej politiky					 dňa 7.8.2002 
									 k číslu: 4903/2002
									 k bodu: 16

S t a n o v i s k o

k návrhu aktualizácie Národného akčného plánu rozvoja osídlenia a bývania v Slovenskej republike

I.

	Materiál na rokovanie vlády SR predkladá minister životného prostredia na základe uznesenia vlády SR č. 1063/2001.

	Materiál obsahuje návrh uznesenia, predkladaciu správu, návrh aktualizácie, vyhodnotenie pripomienok a návrh komuniké.

	V bode D.1. uznesenia vlády SR č. 1063/2001, ktorým vláda vzala na vedomie vyhodnotenie účasti delegácie SR na mimoriadnom zasadnutí Valného zhromaždenia OSN Habitat Istanbul + 5 bolo uložené ministrovi životného prostredia, aby v spolupráci s ďalšími 11 ministrami a predsedami Úradu geodézie, kartografie a katastra SR a Štatistického úradu SR zabezpečil aktualizáciu Národného akčného plánu rozvoja osídlenia a bývania. Termín tejto aktualizácie bol stanovený na 30. jún 2002.

	Pôvodný národný akčný plán bol vypracovaný v roku 1996, ako súčasť Národnej správy o rozvoji osídlenia a bývania v SR, ktorá bola prezentovaná na Konferencii OSN o ľudských sídlach v Istanbule. 

	Predložením aktualizovaného  Národného akčného plánu rozvoja osídlenia a bývania v SR na rokovanie vlády  sa plní stanovená úloha.

	Materiál neobsahuje doložku finančných, ekonomických, environmentálnych vplyvov a vplyvov na zamestnanosť. V predkladacej správe sa v tejto súvislosti uvádza, že materiál nemá vplyv ani na jednu zo štyroch častí doložky. 

II.

	V rámci medzirezortného pripomienkového konania bolo oslovených 30 subjektov. Z 36 uplatnených pripomienok bolo 30 akceptovaných, 1 pripomienka bola čiastočne akceptovaná a 5 pripomienok bolo vyhodnotených ako neakceptované. Dve z týchto neakceptovaných pripomienok (MV SR) boli formálneho charakteru, pripomienka MP SR sa týkala bodu D.1.1. b záväzných opatrení, v ktorom sa navrhuje zriadiť inštitút urbanizmu a územného plánovania. MP SR so zriadením takejto inštitúcie nesúhlasí. Ostatné dve neakceptované pripomienky uplatnilo ZMOS a boli zamerané na zjednodušenie procedurálneho postupu pri vyňatí pôdy z poľnohospodárskeho pôdneho fondu. Neprijatie pripomienok je vo vyhodnotení pripomienkového konania vysvetlené. 

III.

	Cieľom predloženého aktualizovaného Národného akčného plánu rozvoja osídlenia a bývania v SR je premietnuť do pôvodného národného akčného plánu nové záväzky, ktoré boli prijaté na mimoriadnom zasadnutí Valného zhromaždenia OSN v New Yorku v roku 2001. Aktualizovaný národný akčný plán vypracovali členovia Národného výboru Habitat, ktorý bol zriadený rozhodnutím ministra životného prostredia a tvorili ho členovia navrhnutí  jednotlivými ministerstvami a ústrednými orgánmi štátnej správy, resp. samosprávy a súkromného sektora. 

	Podstatnú časť aktualizovaného  národného akčného plánu tvorí program činností, ktorý je rozpracovaný do 25 konkrétnych opatrení, označených ako záväzné, a 15 odporúčaní.  Všetky  navrhované opatrenia majú stanovený jednotný kontrolný termín (rok 2006), kedy má byť na rokovanie vlády SR predložená informácia o stave ich plnenia (bod B.2. návrhu uznesenia). 

	V predkladacej správe sa uvádza, že materiál bol prerokovaný v Rade vlády SR pre verejnú správu. Pripomienky z tohto rokovania boli do materiálu premietnuté. Výnimku predstavujú iba pripomienky ZMOS-u, s ktorými zásadne nesúhlasí Ministerstvo pôdohospodárstva SR (neprijatie týchto pripomienok bolo komentované vo vyhodnotení pripomienkového konania).

	K predloženému návrhu nemáme pripomienky a odporúčame vláde SR zobrať ho na vedomie a prijať navrhované uznesenie. 

Bratislava 31.7.2002